
"Felbomlik", "darabokra hull". Az írás mint kép, szöveg és test Sarah Kane 4.48 Pszichózis című drámájában

Kulcsszavak: kegyetlenség; dekonstrukció; Sarah Kane; posztdramatikus színház; performatív írásesemény
A dolgozat Sarah Kane 4.48 Pszichózis című drámáját elemzi íráseseményként a kép, szöveg és test szempontjaiból. Arra a kérdésre szeretnék választ kapni, hogy miként írható le a Pszichózis mint dráma és mint előadás performatív jelenségként. Hipotézisem szerint, amikor az írás cselekszik, akkor szövegtestként képiesíti a performatív elemeket: már nem instrukciókként, interakciókként, alakokként, párbeszédekként jelennek meg. Éppen ezért a Pszichózis mint írás épülésének, bomlásának és újraépülésének folyamata mutatja meg az új performatív kegyetlenséget.

Azt szeretném bebizonyítani, hogy ez a fajta elemzési módszer termékenyebb leírást és átmenetet képez irodalmi szöveg és színházi előadás között a Pszichózis esetében. A vizsgálat hátterét a kegyetlenség és a dekonstrukció elméletei adják: ezen belül Gilles Deleuze és Felix Guattari rizóma-fogalmát, Deleuze képzőművészeti és nyelvészeti megközelítéseit, Jacques Derrida írás-dekonstrukcióját és Jean-Luc Nancy test-dekonstrukcióját alkalmazom.

A dolgozat célja, hogy az írás dinamikáját színpadi adaptációk kontextusában is megvizsgálja, ugyanis ekképpen a színrevitelek elé állított kihívások is megfigyelhetők. Mindezzel láthatóvá válik az írás jelenléte és a színházi jelenlét között húzódó konfliktus. A Kane-adaptációk színházi kísérleteinek kutatása kölcsönhatásokat fed fel abban, hogy hogyan éljük meg és hogyan tesszük láthatóvá a napjainkat átitató kegyetlenséget.



